Член 2

Договорът за създаване на Европейската общност се изменя в съответствие с разпоредбите на настоящия член.

1) Заглавието на договора се заменя с: "Договор за функционирането на Европейския съюз".

А. ХОРИЗОНТАЛНИ ИЗМЕНЕНИЯ

2) В целия договор:

а) думите "Общността" или "Европейската общност" се заменят със "Съюза", думите "на Европейските общности" или "на Европейската икономическа общност" се заменят с "на Европейския съюз", а думите "общностен(а)(о)(и)" или "на Общността" се заменят с думите "на Съюза", с изключение на член 299, параграф 6, буква в), преномериран на член 311а, параграф 5, буква в). Що се отнася до член 136, първа алинея, предходното изменение се отнася само до упоменаването "Общността";

б) думите "настоящия(т) договор", "от/на настоящия договор" и "в настоящия договор" се заменят съответно с "Договорите", "от/на Договорите" и "в Договорите", като при необходимост глаголът и прилагателните, които следват, се поставят в множествено число; настоящата буква не се прилага за член 121, параграф 1, първа алинея, преномериран на член 117а, параграф 1, първа алинея, член 182, трета алинея и членове 312 и 313;

в) думите "Съветът, като се произнася в съответствие с процедурата, посочена в член 251" или "Съветът, като действа в съответствие с процедурата, посочена в член 251" се заменят с "Европейският парламент и Съветът, като действат в съответствие с обикновената законодателна процедура", а думите "процедурата, посочена в член 251" се заменят с "обикновената законодателна процедура", като при необходимост глаголът, който следва, се поставя в множествено число;

г) думите "като взема решение/като действа/като се произнася с квалифицирано мнозинство" и "с квалифицирано мнозинство" се заличават;

д) думите "Съветът(а), заседаващ на ниво държавни глави или правителствени ръководители" и "Съветът(а), като заседава/на заседание в състав (от) държавни глави и правителствени ръководители" се заменят с "Европейския(т) съвет";

е) думите "институции или органи" и "институции и органи" се заменят с "институции, органи, служби или агенции", с изключение на член 193, първа алинея;

ж) думите "общ(ия) пазар" се заменят с "вътрешен(ния) пазар";

з) думата "екю" се заменя с "евро";

и) думите "държави(те)-членки, които не са предмет на дерогация" се заменят с "държави(те)-членки, чиято парична единица е еврото";

й) абревиатурата "ЕЦБ" се заменя с думите "Европейска(та) централна банка";

к) думите "уставът(а) на ЕСЦБ" се заменят с "уставът(а) на ЕСЦБ и на ЕЦБ";

л) думите "Комитетът(а), предвиден в член 114" и "Комитетът(а) по член 114" се заменят с "Икономическия и финансов комитет";

м) думите "статут(а) на Съда на Европейските общности", "статут(а) на Съда на ЕО" или "статута на Съда" се заменят със "статут(а) на Съда на Европейския съюз";

н) думите "Първоинстанционен(ния)(ният) съд" се заменят с "Общ(ия)(ият) съд";

о) думите "съдебен състав" и "съдебни състави" се заменят съответно със "специализиран съд" и "специализирани съдилища", като изречението съответно се адаптира в граматично отношение.

3) В следните членове думите "Съветът(а), с единодушие" се заменят с думите "Съветът(а), като(който) действа с единодушие в съответствие със специална законодателна процедура,", а думите "по предложение на Комисията" се заличават:

- член 13, който става 16 Д, параграф 1

- член 19, параграф 1

- член 19, параграф 2

- член 22, втора алинея

- член 93

- член 94, който става 95

- член 104, параграф 14, втора алинея

- член 175, параграф 2, първа алинея

4) В следните членове след "Съветът" се добавят думите ", като действа с обикновено мнозинство":

- член 130, първа алинея

- член 144, първа алинея

- член 208

- член 209

- член 213, последна алинея, трето изречение

- член 216

- член 284

5) В следните членове думите "консултация с Европейския парламент" се заменят с "одобрение от Европейския парламент":

- член 13, който става 16 Д, параграф 1

- член 22, втора алинея

6) В следните членове думата "институция" или "институцията" се заменят с думите "институция, орган, служба или агенция" или с думите "институцията, органът, службата или агенцията", като при необходимост изречението съответно се адаптира в граматично отношение:

- член 195, параграф 1, втора алинея

- член 232, втора алинея

- член 233, първа алинея

- член 234, буква б)

- член 255, параграф 3, който става параграф 16 А, параграф 3, трета алинея

7) В следните членове думата "Съда(ът)", "Съда(ът) на ЕО" и "Съда(ът) на Европейските общности" се заменя с думите "Съда(ът) на Европейския съюз":

- член 83, параграф 2, буква г)

- член 88, параграф 2, втора алинея

- член 95, който става 94, параграф 9

- член 195, параграф 1

- член 225 А, шеста алинея

- член 226, втора алинея

- член 227, първа и четвърта алинея

- член 228, параграфи 1 и 2

- член 229

- член 229 А

- член 230, първа, втора и трета алинея

- член 231, първа алинея

- член 232, първа и трета алинея

- член 233, първа алинея

- член 234, първа, втора и трета алинея

- член 235

- член 236

- член 237, уводното изречение и буква г)

- член 238

- член 240

- член 241

- член 242

- член 243

- член 244

- член 247, параграф 9, преномериран на 8

- член 256, втора и четвърта алинея

(това изменение не се отнася за българския текст)

8) В следните членове позоваването на друг член от договора се заменя със следното позоваване на член от Договора за Европейския съюз:

член 21, трета алинея, която става четвърта алинея: | позоваването на член 9 (първо позоваване) и на член 53, параграф 1 (второ позоваване) |

член 97б: | позоваване на член 2 |

член 98: | позоваване на член 2 (първо позоваване) |

член 105, параграф 1, второ изречение: | позоваване член 2 |

член 125: | позоваване на член 2 |

член 215, трета алинея, която става четвърта алинея: | позоваване на член 9 Г, параграф 7, първа алинея |

9) (това изменение не се отнася за българския текст)

Б. СПЕЦИФИЧНИ ИЗМЕНЕНИЯ

ПРЕАМБЮЛ

10) Във второто съображение думата "страни" се заменя с думата "държави", а в последното съображение от преамбюла думите "РЕШИХА да създадат Европейската общност и за тази цел определиха ..." се заменят с думите "ОПРЕДЕЛИХА ...".

ОБЩИ РАЗПОРЕДБИ

11) Членове 1 и 2 се отменят. Създава се член 1а:

"Член 1а

1. Настоящият договор урежда функционирането на Съюза и определя областите, границите, условията и реда за упражняване на неговата компетентност.

2. Настоящият договор и Договорът за Европейския съюз представляват договорите, на които се основава Съюзът. Тези два договора, които имат еднаква юридическа сила, се назовават с термина "Договорите"."

КАТЕГОРИИ И ОБЛАСТИ НА КОМПЕТЕНТНОСТ

12) Създават се следният нов дял и нови членове 2 А—2 Д:

"ДЯЛ I

КАТЕГОРИИ И ОБЛАСТИ НА КОМПЕТЕНТНОСТ НА СЪЮЗА

Член 2 А

1. Когато Договорите предоставят на Съюза изключителна компетентност в определена област, само Съюзът може да законодателства и да приема правно обвързващи актове, докато държавите-членки имат тази възможност, единствено ако са оправомощени за това от Съюза или с цел прилагането на актовете на Съюза.

2. Когато Договорите предоставят на Съюза компетентност, споделена с държавите-членки в определена област, Съюзът и държавите-членки могат да законодателстват и да приемат правно обвързващи актове в тази област. Държавите-членки упражняват своята компетентност, доколкото Съюзът не е упражнил своята. Държавите-членки упражняват отново своята компетентност, доколкото Съюзът е решил да спре да упражнява своята.

3. Държавите-членки координират икономическите си политики и политиките си по заетостта при условията и по реда, предвидени в настоящия договор, за чието определяне Съюзът разполага с компетентност.

4. Съюзът разполага с компетентност, в съответствие с разпоредбите на Договора за Европейския съюз, за определяне и осъществяване на обща външна политика и политика на сигурност, включително и за постепенното формиране на обща отбранителна политика.

5. В определени области и при условията, предвидени от Договорите, Съюзът разполага с компетентност да провежда действия за подкрепа, координиране или допълване на действията на държавите-членки, без при това да замества тяхната компетентност в тези области.

Правно обвързващите актове на Съюза, приети въз основа на разпоредбите на Договорите в тези области, не могат да предвиждат хармонизиране на законовите и подзаконовите разпоредби на държавите-членки.

6. Обхватът, условията и редът за упражняване на компетентността на Съюза са определени от разпоредбите на Договорите по отношение на всяка отделна област.

Член 2 Б

1. Съюзът разполага с изключителна компетентност в следните области:

а) митнически съюз;

б) установяване на правила относно конкуренцията, необходими за функциониране на вътрешния пазар;

в) парична политика на държавите-членки, чиято парична единица е еврото;

г) опазване на морските биологични ресурси в рамките на общата политика в областта на рибарството;

д) обща търговска политика.

2. Съюзът разполага също с изключителна компетентност за сключване на международни споразумения, когато това е предвидено в законодателен акт на Съюза или е необходимо, за да му позволи да упражнява своята вътрешна компетентност, или доколкото може да засегне общите правила или да промени техния обхват.

Член 2 В

1. Съюзът разполага с компетентност, споделена с държавите-членки, когато Договорите му предоставят компетентност, която не се отнася до областите, посочени в членове 2 Б и 2 Д.

2. Споделената компетентност между Съюза и държавите-членки, се прилагат в следните основни области:

а) вътрешен пазар;

б) социална политика, що се отнася до аспектите, определени в настоящия договор;

в) икономическо, социално и териториално сближаване;

г) земеделие и рибарство, с изключение на опазването на морските биологични ресурси;

д) околна среда;

е) защита на потребителите;

ж) транспорт;

з) трансевропейски мрежи;

и) енергетика;

й) пространство на свобода, сигурност и правосъдие;

к) общи проблеми на сигурността в областта на общественото здраве, за аспектите, определени в настоящия договор.

3. В областите на научните изследвания, технологичното развитие и космическото пространство Съюзът разполага с компетентност да предприема действия, и по-специално да разработва и изпълнява програми, като упражняването на тази компетентност не може да възпрепятства държавите-членки да упражняват своята компетентност.

4. В областите на сътрудничеството за развитие и хуманитарната помощ Съюзът разполага с компетентност да предприема действия и да води обща политика, като упражняването на тази компетентност не може да възпрепятства държавите-членки да упражняват своята компетентност.

Член 2 Г

1. Държавите-членки координират своите икономически политики в рамките на Съюза. За тази цел Съветът приема мерки, и по-специално общите насоки на тези политики.

Прилагат се специфични разпоредби спрямо държавите-членки, чиято парична единица е еврото.

2. Съюзът предприема мерки, за да гарантира координирането на политиките по заетостта на държавите-членки, и по-специално чрез определяне на основните насоки на тези политики.

3. Съюзът може да предприема инициативи, за да гарантира координирането на социалните политики на държавите-членки.

Член 2 Д

Съюзът разполага с компетентност да предприема действия за подкрепа, координиране или допълване на действията на държавите-членки. Областите на тези действия, в тяхното европейско измерение, са:

а) опазване и подобряване на човешкото здраве;

б) промишленост;

в) култура;

г) туризъм;

д) образование, професионално обучение, младеж и спорт;

е) гражданска защита;

ж) административно сътрудничество."

РАЗПОРЕДБИ С ОБЩО ПРИЛОЖЕНИЕ

13) Създават се следният дял и член 2 Е:

"ДЯЛ II

РАЗПОРЕДБИ С ОБЩО ПРИЛОЖЕНИЕ

Член 2 Е

Съюзът следи за съгласуваността между различните си политики и действия, като отчита всички свои цели и се придържа към принципа на предоставената компетентност."

14) Член 3, параграф 1 се отменя. Параграф 2 от него се изменя, както следва: думите "...дейности, посочени в настоящия член," се заместват с "...негови дейности," и остава без номер.

15) Текстът на член 4 става член 97б. Той се изменя съгласно посоченото в точка 85) по-долу.

16) Член 5 се отменя; той се заменя с член 3б от Договора за Европейския съюз.

17) Създава се член 5а:

"Член 5а

При определянето и осъществяването на своите политики и дейности Съюзът взема предвид изискванията, свързани с насърчаването на висока степен на заетост, с осигуряването на адекватна социална закрила, с борбата срещу социалното изключване, както и с постигане на високо равнище на образование, обучение и опазване на човешкото здраве."

18) Създава се член 5б:

"Член 5б

При определянето и осъществяването на своите политики и дейности Съюзът се стреми да се бори срещу всяка форма на дискриминация, основана на пол, раса или етническа принадлежност, религия или убеждения, увреждане, възраст или сексуална ориентация."

19) В член 6 думите ",посочени в член 3" се заличават.

20) Създава се член 6а с текста на член 153, параграф 2.

21) Създава се член 6б с текста на разпоредбите от протокола относно закрилата и хуманното отношение към животните; думата "рибарството" се добавя след "селското стопанство", думите "... и научните изследвания" се заменят с думите "научните изследвания, технологичното развитие и космическото пространство", а думите "като разумни същества" се добавят след "хуманно отношение към животните".

22) Членове 7—10 се отменят. Членове 11 и 11 А се заменят с член 10 от Договора за Европейския съюз и членове 280 А—280 И от Договора за функционирането на Европейския съюз съгласно посоченото в член 1, точка 22) и точка 278) по-долу.

23) Текстът на член 12 става член 16 Г.

24) Текстът на член 13 става член 16 Д. Той се изменя съгласно посоченото в точка 33) по-долу.

25) Текстът на член 14 става член 22а. Той се изменя съгласно посоченото в точка 41) по-долу.

26) Текстът на член 15 става член 22б. Той се изменя съгласно посоченото в точка 42) по-долу.

27) Член 16 се изменя, както следва:

а) в началото на изречението, думите "Без да се накърняват разпоредбите на членове 73, 86 и 87..." се заменят с думите "Без да се засяга член 3а от Договора за Европейския съюз и членове 73, 86 и 87 от настоящия договор...";

б) в края на изречението думите "... и условия, които да им позволят да изпълняват своите задачи." се заменят с "... и при условия, по-специално икономически и финансови, които да им позволяват да изпълняват своите задачи.";

в) добавя се следното ново изречение:

"Европейският парламент и Съветът, чрез регламенти в съответствие с обикновената законодателна процедура, установяват тези принципи и определят тези условия, без да се засяга компетентността на държавите-членки, при спазване на Договорите, да предоставят, възлагат изпълнението и финансират тези услуги."

28) Създава се член 16 А с текста на член 255; той се изменя, както следва:

а) параграф 1 се предхожда от следния текст, като параграф 1 се преномерира на 3, а параграфи 2 и 3 стават алинеи:

"1. За да се насърчи доброто управление и да се осигури участието на гражданското общество, институциите, органите, службите и агенциите на Съюза работят при възможно най-голямо зачитане на принципа на откритост.

2. Заседанията на Европейския парламент са публични, както и на Съвета при обсъждането и гласуването по даден проект на законодателен акт."

б) в параграф 1, преномериран на 3, който става първа алинея на този параграф 3, думите "..., според устройствения му акт, ..." се добавят след "седалище", думите "на Европейския парламент, Съвета и Комисията" се заменят с думите "на институциите, органите, службите и агенциите на Съюза, независимо от вида на техния носител", а думите "към параграфи 2 и 3" се заменят с думите "към настоящия параграф";

в) в параграф 2, който става втора алинея на параграф 1, преномериран на 3, след думите " ...се определят" се добавят думите "чрез регламенти", а думите "в срок до две години от влизането в сила на Договора от Амстердам" се заличават;

г) в параграф 3, който става трета алинея от параграф 1, преномериран на 3, думите "... посочена по-горе институция, изготвя ..." се заменят с думите "... институция гарантира прозрачността на работата си и изготвя ...", думите "..., в съответствие с регламентите, посочени във втора алинея" се добавят в края на алинеята и се добавят следните две нови алинеи:

"Настоящият параграф се прилагат спрямо Съда на Европейския съюз, Европейската централна банка и Европейската инвестиционна банка, само когато те изпълняват административни функции.

Европейският парламент и Съветът осигуряват оповестяването на документите, отнасящи се до законодателните процедури, при условията, предвидени от регламента, посочен във втора алинея."

29) Създава се член 16 Б, който заменя член 286:

"Член 16 Б

1. Всеки има право на защита на личните му данни.

2. Европейският парламент и Съветът, като действат в съответствие с обикновената законодателна процедура, определят правилата за защита на физическите лица по отношение на обработката на личните данни от страна на институциите, органите, службите и агенциите на Съюза, както и от държавите-членки при извършване на дейности, които попадат в обхвата на правото на Съюза, както и по отношение на свободното движение на тези данни. Спазването на тези правила е предмет на контрол от страна на независими органи.

Правилата, приети въз основа на настоящия член, не засягат специфичните правила, предвидени в член 25а от Договора за Европейския съюз."

30) Създава се следният нов член 16 В:

"Член 16 В

1. Съюзът зачита и не засяга статута, от който се ползват църквите и религиозните сдружения или общности в държавите-членки съгласно националното законодателство.

2. Съюзът зачита също така статута, от който се ползват съгласно национално законодателство философските и неконфесионалните организации.

3. Като признава тяхната идентичност и техния специфичен принос, Съюзът поддържа открит, прозрачен и редовен диалог с тези църкви и организации."

НЕДИСКРИМИНАЦИЯ И ГРАЖДАНСТВО

31) Заглавието на част втора се заменя със следното заглавие: "НЕДИСКРИМИНАЦИЯ И ГРАЖДАНСТВО НА СЪЮЗА".

32) Създава се член 16 Г с текста на член 12.

33) Създава се член 16 Д с текста на член 13; в параграф 2 думите "... когато приема мерки..." се заменят с думите "... Европейският парламент и Съветът могат, в съответствие с обикновената законодателна процедура, да приемат основните принципи на мерките...", а думите в края "... Съветът решава в съответствие с процедурата, посочена в член 251." се заличават.

34) Член 17 се изменя, както следва:

а) в параграф 1 думата "допълва" се заменя със "се добавя към";

б) параграф 2 се заменя със следния текст:

"2. Гражданите на Съюза се ползват с правата и имат задълженията, предвидени от Договорите. Те имат, inter alia:

а) правото да се движат и пребивават свободно на територията на държавите-членки;

б) правото да избират и да бъдат избирани в изборите за Европейски парламент, както и в общинските избори в държавата-членка, в която пребивават, при същите условия, както и гражданите на тази държава;

в) правото да се ползват, на територията на трета страна, в която държавата-членка, на която те са граждани, няма представителство, от закрилата на дипломатическите и консулските власти на всяка държава-членка при същите условия, както и гражданите на тази държава;

г) правото да отправят петиции до Европейския парламент, да подават жалби до Европейския омбудсман, както и правото да се обръщат към институциите и към консултативните органи на Съюза на някой от езиците на Договорите и да получават отговор на същия език.

Тези права се упражняват при условията и в границите, определени от Договорите и от мерките, приети по тяхното прилагане."

35) Член 18 се изменя, както следва:

а) в параграф 2 думите "... Съветът може да приема ..." се заменят с думите "... Европейският парламент и Съветът, като действат в съответствие с обикновената законодателна процедура, могат да приемат...", а последното изречение се заличава;

б) параграф 3 се заменя със следния текст:

"3. За същите цели като посочените в параграф 1, и доколкото Договорите не предвиждат правомощия за тази цел, Съветът, като действа в съответствие със специална законодателна процедура, може да приема мерки в областта на социалната сигурност или социалната закрила. Съветът действа с единодушие след консултация с Европейския парламент."

36) В член 20 думите "... установяват помежду им необходимите правила и ..." се заменят със следния текст: "... вземат необходимите мерки и...". Добавя се следната нова алинея:

"Съветът, като действа в съответствие със специална законодателна процедура и след консултация с Европейския парламент, може да приема директиви за установяване на мерките за координиране и сътрудничество, необходими за улесняването на тази закрила."

37) В член 21 се създава следната нова първа алинея:

"Европейският парламент и Съветът, чрез регламенти, в съответствие с обикновената законодателна процедура, приемат разпоредби относно процедурите и условията, необходими за представянето, от страна на гражданите, на инициатива по смисъла на член 8 Б от Договора за Европейския съюз, както и минималния брой държави-членки, от които трябва да произхождат тези граждани."

38) В член 22, втора алинея думите "... правата, предвидени в настоящата част, които да препоръча за приемане от държавите-членки в съответствие с техните конституционни изисквания..." се заменят със следното: "... правата, изброени в член 17б, параграф 2. Тези разпоредби влизат в сила, след като бъдат одобрени от държавите-членки в съответствие с техните конституционни изисквания.".

39) В заглавието на третата част думата "ВЪТРЕШНИ" се добавя преди думата "ПОЛИТИКИ", а думите "И ДЕЙНОСТИ" се добавят след нея.

ВЪТРЕШЕН ПАЗАР

40) В началото на част трета се създава дял I, озаглавен "ВЪТРЕШЕН ПАЗАР".

41) Създава се член 22а с текста на член 14. Параграф 1 се заменя със следния текст:

"1. Съюзът приема мерките, предназначени за установяване или осигуряване на функционирането на вътрешния пазар, съгласно съответните разпоредби от Договорите."

42) Създава се член 22б с текста на член 15. В първата алинея думите "... през времето на срока за създаване..." се заменят с думите "... за създаването ...".

43) Дял I относно свободното движение на стоките се преномерира на Iа.

44) В член 23, параграф 1 думите "... се основава на ..." се заменят с "включва".

45) След член 27 се създава глава 1а, озаглавена "МИТНИЧЕСКО СЪТРУДНИЧЕСТВО", и се създава член 27а с текста на член 135, като последното изречение от член 135 се заличава.

СЕЛСКО СТОПАНСТВО И РИБАРСТВО

46) В заглавието на дял II се добавят думите "И РИБАРСТВО".

47) Член 32 се изменя, както следва:

а) в параграф 1 се добавя следната нова първа алинея: "Съюзът определя и прилага обща политика в областта на селското стопанство и на рибарството.", а съществуващият текст на параграф 1 става втора алинея.

В първото изречение на втората алинея след думата "селско стопанство" се добавя думата ", рибарството", а следното изречение се добавя като последно изречение в алинеята: "Позоваванията на общата селскостопанска политика или селското стопанство и използването на понятието" селскостопански "се разбират като отнасящи се и до рибарството, като се имат предвид специфичните особености на този сектор."

б) в параграф 2 след думата "създаването" се добавят думите "... или функционирането ...".

в) в параграф 3, думите "от настоящия договор" се заличават.

48) Член 36 се изменя, както следва:

а) в първата алинея думите "Европейския парламент и" се добавят преди думата "Съвета", а позоваването на параграф 3 се заличава.

б) във втората алинея уводното изречение се заменя със следното изречение: "Съветът, по предложение на Комисията, може да разреши предоставянето на помощи:"

49) Член 37 се изменя, както следва:

а) параграф 1 се заличава.

б) параграф 2 се преномерира на 1; частта от изречение "След като вземе предвид работата на предвидената в параграф 1 конференция и след като се консултира с Икономическия и социален комитет, в рамките на две години от влизането в сила на настоящия договор, Комисията внася предложения ..." се заменя с "Комисията представя предложения ...", а третата алинея се заличава;

в) добавят се следните нови параграфи 2 и 3, а следващите параграфи се преномерират:

"2. Европейският парламент и Съветът, като действат в съответствие с обикновената законодателна процедура и след консултация с Икономическия и социален комитет, създават общата организация на селскостопанските пазари, предвидена в член 34, параграф 1, и приемат останалите разпоредби, необходими за постигането на целите на общата селскостопанска политика и общата политика в областта на рибарството.

3. Съветът, по предложение на Комисията, приема мерки за определяне на цените, налозите, помощите и количествените ограничения, както и за определянето и разпределянето на възможностите за риболов."

г) в уводната част на параграф 3 преномериран на 4 думите "Съветът може, с квалифицирано мнозинство и..." се заличават;

д) в първата част от изречението в параграф 4 преномериран на 5 думите "преди да е била създадена" се заменят с думите "без да е налице".

СВОБОДНО ДВИЖЕНИЕ НА РАБОТНИЦИ

50) В член 39, параграф 3, буква г) думите "за приложение" се заличават.

51) Член 42 се изменя, както следва:

а) в първата алинея думите "... работниците-мигранти и на лицата на тяхна издръжка:" се заменят с думите "заетите и самостоятелно заетите работници-мигранти и на лицата на тяхна издръжка:"

б) последната алинея се заменя със следния текст:

"Когато член на Съвета заяви, че проект на законодателен акт, посочен в първата алинея, би засегнал важни аспекти на системата за социална сигурност в неговата държава, по-специално по отношение на приложното поле, разходите или финансовата структура, или би засегнал финансовото ѝ равновесие, той може да поиска отнасянето на този въпрос до Европейския съвет. В такъв случай обикновената законодателна процедура се спира. След разискване, в срок от четири месеца от спирането, Европейският съвет:

а) отнася проекта обратно до Съвета, с което се прекратява спирането на обикновената законодателна процедура, или

б) не предприема действия или отправя искане до Комисията да представи ново предложение; в този случай първоначално предложеният акт се счита за неприет."

ПРАВО НА УСТАНОВЯВАНЕ

52) В член 44, параграф 2 думите "Европейският парламент," се добавят в началото на първата алинея.

53) В член 45, втора алинея, думите "Съветът може с квалифицирано мнозинство по предложение на Комисията да приеме ..." се заменят с думите "Европейският парламент и Съветът, като действат в съответствие с обикновената законодателна процедура, могат да приемат ...".

54) Член 47 се изменя, както следва:

а) в края на параграф 1 се добавя следното изречение: "както и за координирането на законовите, подзаконовите и административните разпоредби на държавите-членки относно достъпа до и упражняването на дейности като самостоятелно заети лица."

б) параграф 2 се заличава, а параграф 3 се преномерира на 2; (това изменение не се отнася за българския текст).

55) Създава се член 48а с текста на член 294.

УСЛУГИ

56) Член 49 се изменя, както следва:

а) в първата алинея думите "държава от Общността" се заменят с "държава-членка";

б) във втората алинея думите "Съветът може, с квалифицирано мнозинство, по предложение на Комисията да разшири ..." се заменят с "Европейският парламент и Съветът, като действат в съответствие с обикновената законодателна процедура, могат да разширят ...".

57) В член 50, трета алинея, думата "държавата" се заменя с "държавата-членка", а думите "съответната държава" се заменят с "тази държава".

58) В член 52, параграф 1, думите "... Съветът, по предложение на Комисията и след консултация с Икономическия и социален комитет и Европейския парламент, приема ..." се заменят с "Европейският парламент и Съветът, като действат в съответствие с обикновената законодателна процедура и след консултация с Икономическия и социален комитет, приемат...".

59) В член 53 думите "... обявяват своята готовност да осъществяват либерализация ..." се заменят със следното: "... полагат усилие да осъществят либерализация ...".

КАПИТАЛИ

60) В член 57, параграф 2 думите "... Съветът може с квалифицирано мнозинство по предложение на Комисията, да приема мерки ..." се заменят с: "... Европейският парламент и Съветът, като действат в съответствие с обикновената законодателна процедура, приемат мерки ...", а последното изречение от параграф 2 става параграф 3 и гласи следното:

"3. Чрез дерогация от параграф 2, единствено Съветът, като действа в съответствие със специална законодателна процедура, с единодушие и след консултация с Европейския парламент, може да приема мерки, които представляват крачка назад в правото на Съюза по отношение на либерализацията на движението на капитали към или от трети страни."

61) В член 58 се добавя следният нов параграф 4:

"4. При липса на мерки за прилагане на член 57, параграф 3, Комисията, или при липса на решение от страна на Комисията в тримесечен срок от отправянето на искането от съответната държава-членка, Съветът може да приеме решение, според което рестриктивните данъчни мерки, предприети от държава-членка по отношение на една или повече трети страни, се считат за съответстващи на Договорите, доколкото са обосновани по отношение на някоя от целите на Съюза и съвместими с правилното функциониране на вътрешния пазар. Съветът действа с единодушие по искане на държава-членка."

62) Член 60 става член 61 З. Той се изменя съгласно посоченото в точка 64) по-долу.

ПРОСТРАНСТВО НА СВОБОДА, СИГУРНОСТ И ПРАВОСЪДИЕ

63) Дял IV, озаглавен "ПРОСТРАНСТВО НА СВОБОДА, СИГУРНОСТ И ПРАВОСЪДИЕ", заменя дял IV относно визите, убежището, имиграцията и другите политики, свързани със свободното движение на хора. Този дял съдържа следните глави:

Глава 1: Общи разпоредби

Глава 2: Политики относно контрола по границите, убежището и имиграцията

Глава 3: Съдебно сътрудничество по гражданскоправни въпроси

Глава 4: Съдебно сътрудничество по наказателноправни въпроси

Глава 5: Полицейско сътрудничество

ОБЩИ РАЗПОРЕДБИ

64) Член 61 се заменя със следната глава 1 и членове 61—61 И. Член 61 замества също член 29 от съществуващия Договор за Европейския съюз, член 61 Г замества член 36 от този договор, член 61 Д замества член 64, параграф 1 от Договора за създаване на Европейската общност и член 33 от съществуващия Договор за Европейския съюз, член 61 Ж замества член 66 от Договора за създаване на Европейската общност, а член 61 З включва член 60 от последния договор съгласно посоченото в точка 62) по-горе:

"ГЛАВА 1

ОБЩИ РАЗПОРЕДБИ

Член 61

1. Съюзът представлява пространство на свобода, сигурност и правосъдие, в което се зачитат основните права и различните правни системи и традиции на държавите-членки.

2. Той осигурява отсъствието на контрол на лицата на вътрешните граници и развива единна политика по въпросите на убежището, имиграцията и контрола на външните граници, която се основава на солидарността между държавите-членки и е справедлива спрямо гражданите на трети страни. По смисъла на настоящия дял апатридите се считат за граждани на трети страни.

3. Съюзът допринася за осигуряването на високо равнище на сигурност чрез мерки за предотвратяване на престъпността, расизма и ксенофобията, както и за борба с тях, чрез мерки за координиране и сътрудничество между полицейските и съдебните органи и другите компетентни органи, както и чрез взаимното признаване на съдебните решения по наказателни дела и, ако е необходимо, чрез сближаването на наказателните законодателства.

4. Съюзът улеснява достъпа до правосъдие, по-специално чрез принципа на взаимното признаване на съдебните и извънсъдебните решения по граждански дела.

Член 61 А

Европейският съвет определя стратегическите насоки на законодателното и оперативно планиране в пространството на свобода, сигурност и правосъдие.

Член 61 Б

Националните парламенти следят, по отношение на законодателните предложения и инициативи, представени в рамките на глави 4 и 5, за зачитането на принципа на субсидиарност, съгласно Протокола относно прилагането на принципите на субсидиарност и на пропорционалност.

Член 61 В

Без да се засягат разпоредбите на членове 226, 227 и 228, Съветът, по предложение на Комисията, може да приема мерки за установяване на реда и условията, при които държавите-членки, в сътрудничество с Комисията, правят обективна и безпристрастна оценка на прилагането, от страна на органите на държавите-членки, на посочените в настоящия дял политики на Съюза, и по-конкретно с цел да се насърчава пълното прилагане на принципа на взаимното признаване. Европейският парламент и националните парламенти биват информирани за съдържанието и резултатите от тази оценка.

Член 61 Г

В рамките на Съвета се създава постоянен комитет, за да се осигури, в границите на Съюза, насърчаването и засилването на оперативното сътрудничество в областта на вътрешната сигурност. Без да се засягат разпоредбите на член 207, той подпомага координирането на действията на компетентните органи на държавите-членки. Представителите на съответните органи, служби и агенции на Съюза могат да бъдат приобщени към работата на комитета. Европейският парламент и националните парламенти биват информирани за неговата работа.

Член 61 Д

Настоящият дял не засяга изпълнението на задълженията, които имат държавите-членки по поддържането на обществения ред и опазването на вътрешната сигурност.

Член 61 Е

Държавите-членки могат да организират, помежду си и под своя отговорност, форми на сътрудничество и координация, които считат за подходящи, между компетентните служби на техните администрации, натоварени с опазването на националната сигурност.

Член 61 Ж

Съветът приема мерки за осигуряване на административно сътрудничество между компетентните служби на държавите-членки в областите, посочени в настоящия дял, както и между тези служби и Комисията. Той действа по предложение на Комисията при спазване на член 61 И и след консултация с Европейския парламент.

Член 61 З

Когато е необходимо за постигане на целите, посочени в член 61, по отношение на предотвратяването на тероризма и свързаните с него дейности, както и на борбата с тези явления, Европейският парламент и Съветът определят, чрез регламенти, в съответствие с обикновената законодателна процедура, рамка от административни мерки относно движението на капитали и плащанията, като например замразяване на финансови средства, на финансови активи или на икономически приходи, които принадлежат на физически или юридически лица, на групи или недържавни образувания, или са в тяхно владение или притежание.

Съветът приема, по предложение на Комисията, мерки за прилагане на посочената в първа алинея рамка.

Актовете, посочени в настоящия член, съдържат необходимите разпоредби в областта на правните гаранции.

Член 61 И

Актовете, посочени в глави 4 и 5, както и мерките, посочени в член 61 Ж, които осигуряват административно сътрудничество в областите, посочени в тези глави, се приемат:

а) по предложение на Комисията, или

б) по инициатива на една четвърт от държавите-членки."

КОНТРОЛ ПО ГРАНИЦИТЕ, УБЕЖИЩЕ И ИМИГРАЦИЯ

65) Членове 62—64 се заменят със следната глава 2 и членове 62—63б. Член 62 заменя член 62, член 63, параграфи 1 и 2 заменя член 63, точки 1 и 2, член 63, параграф 3, заменя член 64, параграф 2, а член 63а заменя член 63, точки 3 и 4:

"ГЛАВА 2

ПОЛИТИКИ ОТНОСНО КОНТРОЛА ПО ГРАНИЦИТЕ, УБЕЖИЩЕТО И ИМИГРАЦИЯТА

Член 62

1. Съюзът развива политика, която има за цел:

а) да се гарантира отсъствие на всякакъв контрол на лицата, без оглед на тяхното гражданство, при преминаване на вътрешните граници;

б) да се осигурят контролът на лицата и ефективното наблюдение при преминаването на външните граници;

в) постепенно да се въведе интегрирана система за управление на външните граници.

2. За целите на параграф 1 Европейският парламент и Съветът приемат, в съответствие с обикновената законодателна процедура, мерки в областта на:

а) общата политика по отношение на визите и другите разрешения за краткосрочно пребиваване;

б) контрола, на който подлежат лицата, преминаващи външните граници;

в) условията, при които гражданите на трети страни могат да се движат свободно на територията на Съюза за кратък период от време;

г) всички необходими мерки за постепенното въвеждане на интегрирана система за управление на външните граници;

д) отсъствие на всякакъв контрол на лицата, без оглед на тяхното гражданство, при преминаване на вътрешните граници.

3. В случай че дадено действие на Съюза изглежда необходимо, за да се улесни упражняването на правото, посочено в член 17, параграф 2, буква а), и освен ако Договорите не предвиждат правомощия за тази цел, Съветът, като действа в съответствие със специална законодателна процедура, може да приема разпоредби относно паспортите, личните карти, разрешенията за пребиваване и всички други подобни документи. Съветът действа с единодушие след консултация с Европейския парламент.

4. Настоящият член не засяга компетентността на държавите-членки по отношение на географското определяне на техните граници в съответствие с международното право.

Член 63

1. Съюзът развива обща политика в областта на убежището, субсидиарната закрила и временната закрила, чиято цел е да предостави подходящ статут на всеки гражданин на трета страна, който се нуждае от международна закрила, както и да гарантира зачитането на принципа на неотблъскване. Тази политика трябва да бъде съобразена с Женевската конвенция от 28 юли 1951 г. и с Протокола за статута на бежанците от 31 януари 1967 г., както и с другите съответни договори.

2. За целите на параграф 1 Европейският парламент и Съветът приемат, в съответствие с обикновената законодателна процедура, мерки за обща европейска система за убежище, която включва:

а) единен статут на бежанец за гражданите на трети страни, който да е валиден в целия Съюз;

б) единен статут на субсидиарна закрила за гражданите на трети страни, които, без да получават европейско убежище, се нуждаят от международна закрила;

в) обща система за временна закрила на разселени лица в случай на масов приток на бежанци;

г) общи процедури за предоставяне или отнемане на единен статут на бежанец или на субсидиарна закрила;

д) критерии и механизми за определяне на държавата-членка, отговорна за разглеждането на молбите за убежище или субсидиарна закрила;

е) правила относно условията за приемане на лица, търсещи убежище или субсидиарна закрила;

ж) партньорство и сътрудничество с трети страни за управлението на потоците от лица, търсещи убежище или субсидиарна или временна закрила.

3. В случай че една или повече държави-членки се намират в извънредна ситуация, характеризираща се с внезапен приток на граждани на трети страни, Съветът, по предложение на Комисията, може да приема временни мерки в полза на засегнатата(ите) държава(и)-членка(и). Той действа след консултация с Европейския парламент.

Член 63а

1. Съюзът развива обща имиграционна политика, целяща да гарантира, на всички етапи, ефективно управление на миграционните потоци, справедливо третиране на гражданите на трети страни, пребиваващи законно в държавите-членки, както и предотвратяване на незаконната имиграция и трафика на хора и засилена борба с тези явления.

2. За целите на параграф 1 Европейският парламент и Съветът приемат, в съответствие с обикновената законодателна процедура, мерки в следните области:

а) условията за влизане и пребиваване, както и правилата за издаване от държавите-членки на визи и разрешения за дългосрочно пребиваване, включително с цел събиране на семейства;

б) определянето на правата на гражданите на трети страни, пребиваващи законно в дадена държава-членка, включително условията за свобода на движение и пребиваване в другите държави-членки;

в) нелегалната имиграция и незаконното пребиваване, включително експулсирането и репатрирането на незаконно пребиваващите лица;

г) борбата срещу трафика на хора, по-специално на жени и деца.

3. Съюзът може да сключва с трети страни споразумения за обратно приемане в страните по произход или страните, от които идват, на граждани на трети страни, които не отговарят или са престанали да отговарят на условията за влизане, присъствие или пребиваване на територията на една от държавите-членки.

4. Европейският парламент или Съветът могат, в съответствие с обикновената законодателна процедура, да установят мерки за поощряване и подкрепа на действията на държавите-членки за насърчаване на интеграцията на граждани на трети страни, пребиваващи законно на тяхна територия, като се изключва всякакво хармонизиране на законовите и подзаконовите разпоредби на държавите-членки.

5. Настоящият член не засяга правото на държавите-членки да определят капацитета за прием на граждани на трети страни, идващи от трети страни, на тяхната територия с цел да търсят работа като заети или самостоятелно заети лица.

Член 63б

Политиките на Съюза, посочени в настоящата глава, и тяхното прилагане се ръководят от принципа на солидарност и на справедливо разпределение на отговорностите между държавите-членки, включително във финансово отношение. Винаги когато е необходимо, актовете на Съюза, приети по силата на настоящата глава, съдържат подходящи мерки за прилагането на този принцип."

СЪДЕБНО СЪТРУДНИЧЕСТВО ПО ГРАЖДАНСКОПРАВНИ ВЪПРОСИ

66) Член 65 се заменя със следната глава 3 и член 65:

"ГЛАВА 3

СЪДЕБНО СЪТРУДНИЧЕСТВО ПО ГРАЖДАНСКОПРАВНИ ВЪПРОСИ

Член 65

1. Съюзът развива съдебно сътрудничество по гражданскоправни въпроси с трансгранично значение, което се основава на принципа на взаимно признаване на съдебните и извънсъдебните решения. Това сътрудничество може да включва приемането на мерки за сближаване на законовите и подзаконовите разпоредби на държавите-членки.

2. За целите на параграф 1 Европейският парламент и Съветът приемат, в съответствие с обикновената законодателна процедура, по-специално когато това е необходимо за правилното функциониране на вътрешния пазар, мерки, които целят да осигурят:

а) взаимно признаване между държавите-членки на съдебните и извънсъдебните решения и тяхното изпълнение;

б) трансгранично връчване и уведомяване за съдебните и извънсъдебните актове;

в) съвместимост на правилата, приложими в държавите-членки по отношение на стълкновение на закони и на юрисдикции;

г) сътрудничество при събирането на доказателства;

д) ефективен достъп до правосъдие;

е) премахване на пречките пред правилното протичане на гражданските производства, като при необходимост се насърчава съвместимостта на гражданскопроцесуалните правила, приложими в държавите-членки;

ж) разработване на алтернативни методи за разрешаване на спорове;

з) подкрепа за обучението на магистрати и съдебни служители.

3. Чрез дерогация от параграф 2 мерките, свързани със семейното право, които имат трансгранично значение, се определят от Съвета в съответствие със специална законодателна процедура. Съветът действа с единодушие след консултация с Европейския парламент.

Съветът, по предложение на Комисията, може да приеме решение за определяне на аспектите на семейното право с трансгранично значение, които биха могли да бъдат предмет на актове, приемани съгласно обикновената законодателна процедура. Съветът действа с единодушие след консултация с Европейския парламент.

Посоченото във втората алинея предложение се предава на националните парламенти. Ако национален парламент нотифицира своето несъгласие в срок от шест месеца след предаването, решението не се приема. При липса на несъгласие Съветът може да приеме това решение."

СЪДЕБНО СЪТРУДНИЧЕСТВО ПО НАКАЗАТЕЛНОПРАВНИ ВЪПРОСИ

67) Член 66 се заменя с член 61 Ж съгласно посоченото в точка 64) по-долу, а членове 67 – 69 се отменят. Създават се следната глава 4 и членове 69 А – 69 Д. Членове 69 А, 69 Б и 69 Г заменят член 31 от съществуващия Договор за Европейския съюз съгласно посоченото в член 1, точка 51) по-горе от настоящия договор:

"ГЛАВА 4

СЪДЕБНО СЪТРУДНИЧЕСТВО ПО НАКАЗАТЕЛНОПРАВНИ ВЪПРОСИ

Член 69 А

1. Съдебното сътрудничество по наказателноправни въпроси в Съюза се основава на принципа на взаимното признаване на присъдите и съдебните решения и включва сближаването на законовите и подзаконовите разпоредби на държавите-членки в областите, посочени в параграф 2 и в член 69 Б.

Европейският парламент и Съветът приемат, в съответствие с обикновената законодателна процедура, мерки за:

а) установяване на правила и процедури, които осигуряват признаването, в целия Съюз, на всички видове присъди и съдебни решения;

б) предотвратяване и разрешаване на спорове за компетентност между държавите-членки;

в) подкрепа за обучението на магистрати и съдебни служители;

г) улесняване на сътрудничеството между съдебните или равностойни на тях органи на държавите-членки във връзка с наказателните производства и изпълнението на решенията.

2. Доколкото това е необходимо за улесняване на взаимното признаване на присъдите и съдебните решения, както и на полицейското и съдебно сътрудничество по наказателноправни въпроси с трансгранично измерение, Европейският парламент и Съветът, като приемат директиви в съответствие с обикновената законодателна процедура, могат да установят минимални правила. Тези минимални правила отчитат различията между правните традиции и системи на държавите-членки.

Те обхващат:

а) взаимната допустимост на доказателства между държавите-членки;

б) правата на лицата в наказателното производство;

в) правата на жертвите на престъпления;

г) други специфични аспекти на наказателното производство, които Съветът определя предварително чрез решение; за приемането на това решение Съветът действа с единодушие след одобрение от Европейския парламент.

Приемането на минималните правила, посочени в настоящия параграф, не възпрепятства държавите-членки да запазят или да въведат по-високо ниво на закрила на лицата.

3. Когато член на Съвета счита, че проект за директива, посочена в параграф 2, би засегнал основни аспекти на наказателноправната система на неговата държава, той може да поиска отнасянето на този въпрос до Европейския съвет. В такъв случай обикновената законодателна процедура се спира. След разискване и при наличие на консенсус Европейският съвет, в срок от четири месеца от спирането, отнася проекта обратно до Съвета, с което се прекратява спирането на обикновената законодателна процедура.

В същия срок, при наличие на разногласие и ако най-малко девет държави-членки желаят да установят засилено сътрудничество въз основа на въпросния проект за директива, те информират за това Европейския парламент, Съвета и Комисията. В такъв случай разрешението да се пристъпи към засилено сътрудничество, посочено в член 10, параграф 2 от Договора за Европейския съюз и член 280 Г, параграф 1 от настоящия договор, се счита за предоставено и се прилагат разпоредбите за засилено сътрудничество.

Член 69 Б

1. Европейският парламент и Съветът, чрез директиви, в съответствие с обикновената законодателна процедура, могат да установят минимални правила относно определянето на престъпленията и на санкциите в областта на особено тежката престъпност с трансгранично измерение, произтичащо от естеството или последиците на тези деяния или от особена необходимост за общо противодействие.

Тези области на престъпност са следните: тероризъм, трафик на хора и сексуална експлоатация на жени и деца, незаконен трафик на наркотици, незаконен трафик на оръжия, изпиране на пари, корупция, фалшифициране на платежни средства, компютърна престъпност и организирана престъпност.

В зависимост от развитието на престъпността Съветът може да приеме решение за определяне на други области на престъпност, които отговарят на критериите, посочени в настоящия параграф. Той действа с единодушие след одобрение от Европейския парламент.

2. Когато сближаването на законовите и подзаконовите разпоредби на държавите-членки в областта на наказателното право е належащо, за да се осигури ефективното прилагане на политика на Съюза в област, в която са приети мерки за хармонизиране, чрез директиви могат да се установят минимални правила относно определянето на престъпленията и на санкции в съответната област. Тези директиви се приемат съгласно обикновена или специална законодателна процедура, идентична на тази, използвана за приемането на въпросните мерки за хармонизиране, без да се засягат разпоредбите на член 61 И.

3. Когато член на Съвета счита, че проект за директива, посочена в параграф 1 или 2, би засегнал основни аспекти на наказателноправната система на неговата държава, той може да поиска този въпрос да бъде отнесен до Европейския съвет. В такъв случай обикновената законодателна процедура се спира. След разискване и при наличие на консенсус Европейският съвет, в срок от четири месеца от спирането, отнася проекта обратно до Съвета, с което се прекратява спирането на обикновената законодателна процедура.

В същия срок, при наличие на разногласие и ако най-малко девет държави-членки желаят да установят засилено сътрудничество въз основа на въпросния проект за директива, те информират за това Европейския парламент, Съвета и Комисията. В такъв случай разрешението да се пристъпи към засилено сътрудничество, посочено в член 10, параграф 2 от Договора за Европейския съюз и член 280 Г, параграф 1 от настоящия договор, се счита за предоставено и се прилагат разпоредбите за засилено сътрудничество.

Член 69 В

Европейският парламент и Съветът могат, в съответствие с обикновената законодателна процедура, да установят мерки за насърчаване и подкрепа на действията на държавите-членки в областта на предотвратяването на престъпността, като се изключва всякакво хармонизиране на законовите и подзаконовите разпоредби на държавите-членки.

Член 69 Г

1. Мисията на Евроюст е да подкрепя и засилва координацията и сътрудничеството между националните органи за разследване и съдебно преследване по отношение на тежката престъпност, засягаща две или повече държави-членки, или изискваща съдебно преследване върху обща основа, на базата на извършените оперативни действия и на информацията, предоставена от органите на държавите-членки и от Европол.

В това отношение Европейският парламент и Съветът, чрез регламенти, в съответствие с обикновената законодателна процедура, определят структурата, функционирането, областта на действие и задачите на Евроюст. Тези задачи могат да включват:

а) започване на разследвания, както и предложението за възбуждане на наказателни преследвания от компетентните национални органи, по-конкретно онези, които се отнасят до престъпления, засягащи финансовите интереси на Съюза;

б) координиране на разследванията и наказателните преследвания, посочени в буква а);

в) засилване на съдебното сътрудничество, включително чрез разрешаването на спорове за компетентност и чрез тясно сътрудничество с Европейската съдебна мрежа.

Тези регламенти определят освен това и реда и условията за участие на Европейския парламент и на националните парламенти в оценяването на дейността на Евроюст.

2. В рамките на наказателните преследвания, посочени в параграф 1, и без да се засягат разпоредбите на член 69 Д, официалните действия по съдебната процедура се извършват от компетентните национални длъжностни лица.

Член 69 Д

1. В борбата с престъпленията, засягащи финансовите интереси на Съюза, Съветът, чрез регламенти, в съответствие със специална законодателна процедура, може да учреди Европейска прокуратура на основата на Евроюст. Съветът действа с единодушие след одобрение от Европейския парламент.

При липса на единодушие група от най-малко девет държави-членки може да поиска отнасянето на проекта за регламент до Европейския съвет. В този случай процедурата в Съвета се спира. След разискване и при наличие на консенсус Европейският съвет, в срок от четири месеца от спирането, отнася проекта обратно до Съвета за приемане.

В същия срок, при наличие на разногласие и ако най-малко девет държави-членки желаят да установят засилено сътрудничество въз основа на въпросния проект за регламент, те информират за това Европейския парламент, Съвета и Комисията. В такъв случай разрешението да се пристъпи към засилено сътрудничество, посочено в член 10, параграф 2 от Договора за Европейския съюз и член 280 Г, параграф 1 от настоящия договор, се счита за предоставено и се прилагат разпоредбите за засилено сътрудничество.

2. Европейската прокуратура е компетентна да извършва издирване, наказателно преследване и предаване на съдебните органи, при необходимост в сътрудничество с Европол, на извършителите и съучастниците в престъпления, засягащи финансовите интереси на Съюза, както са определени от регламента, предвиден в параграф 1. Тя упражнява пред компетентните юрисдикции на държавите-членки функциите на обвинението във връзка с тези престъпления.

3. Регламентите, посочени в параграф 1, определят статута на Европейската прокуратура, условията за упражняване на функциите ѝ, процедурния правилник, приложим спрямо дейността ѝ, както и правилата, уреждащи допустимостта на доказателствата, и правилата, приложими по отношение на съдебната проверка на процесуалните актове, които тя приема при изпълнението на своите функции.

4. Европейският съвет може, по същото време или впоследствие, да приеме решение за изменение на параграф 1 с цел да се разширят правомощията, предоставени на Европейската прокуратура по отношение на борбата срещу тежката престъпност с трансгранично измерение, и което да измени съответно параграф 2 относно извършителите и съучастниците в тежки престъпления, засягащи няколко държави-членки. Европейският съвет действа с единодушие, след одобрение от Европейския парламент и след консултация с Комисията."

ПОЛИЦЕЙСКО СЪТРУДНИЧЕСТВО

68) Създават се следната глава 5 и членове 69 Е, 69 Ж и 69 З. Членове 69 Е и 69 Ж заменят член 30 от съществуващия Договор за Европейския съюз, а член 69 З заменя член 32 от този договор съгласно посоченото в член 1, точка 51) по-горе от настоящия договор:

"ГЛАВА 5

ПОЛИЦЕЙСКО СЪТРУДНИЧЕСТВО

Член 69 Е

1. Съюзът развива полицейско сътрудничество, което обединява всички компетентни органи на държавите-членки, включително полицейските, митническите и други специализирани правоприлагащи служби в областта на предотвратяването или разкриването на престъпления, както и на действията по разследване.

2. За целите на параграф 1 Европейският парламент и Съветът могат, в съответствие с обикновената законодателна процедура, да установят мерки относно:

а) събирането, съхраняването, обработването, анализа и обмена на подходяща информация;

б) подкрепа за обучението на служители, както и сътрудничество в обмена на служители, в областта на оборудването и в научните изследвания в сферата на криминалистиката;

в) общите следствени методи, свързани с разкриването на тежки форми на организирана престъпност.

3. Съветът може, в съответствие със специална законодателна процедура, да установи мерки за оперативно сътрудничество между органите, посочени в настоящия член. Съветът действа с единодушие след консултация с Европейския парламент.

При липса на единодушие група от най-малко девет държави-членки може да поиска отнасянето на проекта за мерки до Европейския съвет. В този случай процедурата в Съвета се спира. След разискване и при наличие на консенсус Европейският съвет, в срок от четири месеца от спирането, отнася проекта обратно до Съвета за приемане.

В същия срок, при наличие на разногласие и ако най-малко девет държави-членки желаят да установят засилено сътрудничество въз основа на този проект за мерки, те информират за това Европейския парламент, Съвета и Комисията. В такъв случай разрешението да се пристъпи към засилено сътрудничество, посочено в член 10, параграф 2 от Договора за Европейския съюз и член 280 Г, параграф 1 от настоящия договор, се счита за предоставено и се прилагат разпоредбите за засилено сътрудничество.

Специфичната процедура, предвидена във втората и третата алинея, не се прилага спрямо актове, които представляват развитие на достиженията на правото от Шенген.

Член 69 Ж

1. Мисията на Европол е да подкрепя и засилва дейността на полицейските органи и на другите правоприлагащи служби на държавите-членки, както и взаимното им сътрудничество, в предотвратяването на тежката престъпност, засягаща две или повече държави-членки, на тероризма и на формите на престъпност, засягащи общ интерес, който е предмет на политика на Съюза, както и борбата срещу тях.

2. Европейският парламент и Съветът, като действат чрез регламенти, в съответствие с обикновената законодателна процедура, определят структурата, функционирането, областта на действие и задачите на Европол. Тези задачи могат да включват:

а) събирането, съхранението, обработката, анализа и обмена на информация, предадена по-конкретно от органите на държавите-членки или от трети страни или организации;

б) координирането, организирането и провеждането на следствени и оперативни действия съвместно с компетентните органи на държавите-членки или в рамките на съвместни следствени екипи, при необходимост в сътрудничество с Евроюст.

Тези регламенти определят освен това реда и условията за контрол на действията на Европол от страна на Европейския парламент, като в този контрол участват и националните парламенти.

3. Всяко оперативно действие на Европол трябва да бъде извършвано във връзка със и със съгласието на органите на държавата(ите)-членка(и), чиято територия е засегната. Прилагането на принудителни мерки е от изключителната компетентност на съответните национални органи.

Член 69 З

Съветът определя, в съответствие със специална законодателна процедура, условията и границите, в които компетентните органи на държавите-членки, посочени в членове 69 А и 69 Е, могат да действат на територията на друга държава-членка, заедно и със съгласието на органите на тази държава. Съветът действа с единодушие след консултация с Европейския парламент."

ТРАНСПОРТ

69) В член 70 думите "на настоящия договор" се заменят с "на Договорите", а думите "от държавите-членки" се заличават.

70) В член 71 параграф 2 се заменя със следния текст:

"2. При приемането на мерките, посочени в параграф 1, се вземат предвид случаите, при които тяхното прилагане би могло сериозно да засегне жизненото равнище и нивото на заетост в определени региони, както и експлоатацията на транспортното оборудване."

71) В началото на член 72 думите "..., без единодушното одобрение на Съвета ..." се заменят с "..., без приемането от Съвета, с единодушие, на мярка за дерогация ...".

72) Член 75 се изменя, както следва:

а) в параграф 1 думите "По отношение на транспорта в рамките на Общността, трябва да бъде отменена дискриминацията..." се заменят с: "По отношение на транспорта в рамките на Съюза се забранява дискриминацията ...";

б) в параграф 2 думите "Съветът да предприеме" се заменят с "Европейският парламент и Съветът да предприемат";

в) в параграф 3, първа алинея, думите "с Икономическия и социален комитет" се заменят със следното: "с Европейския парламент и Икономическия и социален комитет".

73) В член 78 се добавя следното изречение:

"Пет години след влизането в сила на Договора от Лисабон, Съветът, по предложение на Комисията, може да приеме решение за отмяна на настоящия член."

74) В член 79 частта от изречение ", без да се засягат правомощията на Икономическия и социален комитет" се заличава.

75) В член 80 параграф 2 се заменя със следния текст:

"2. Европейският парламент и Съветът, като действат в съответствие с обикновената законодателна процедура, могат да приемат съответните разпоредби относно морския и въздушния транспорт. Те действат след консултация с Икономическия и социален комитет и с Комитета на регионите."

ПРАВИЛА ОТНОСНО КОНКУРЕНЦИЯТА

76) В член 85 се добавя следният нов параграф 3:

"3. Комисията може да приема регламенти относно категориите споразумения, за които Съветът е приел регламент или директива, съгласно член 83, параграф 2, буква б)."

77) Член 87 се изменя, както следва:

а) в параграф 2, буква в), в края се добавя следното изречение:

"Пет години след влизането в сила на Договора от Лисабот, Съветът, по предложение на Комисията, може да приеме решение за отмяна на настоящата буква."

б) в параграф 3, буква а), в края се добавя следната част от изречение: "... както и на регионите, посочени в член 299, като се вземе предвид структурната, икономическата и социалната ситуация в тях;".

78) В член 88 се добавя следният нов параграф 4:

"4. Комисията може да приема регламенти относно категориите държавни помощи, за които Съветът е определил, в съответствие с член 89, че могат да бъдат освободени от процедурата, предвидена в параграф 3 от настоящия член."

ДАНЪЧНИ РАЗПОРЕДБИ

79) В член 93, в края, думите "... в срока, посочен в член 14." се заменят с "и за предотвратяване на нарушаването на конкуренцията.".

СБЛИЖАВАНЕ НА ЗАКОНОДАТЕЛСТВАТА

80) Редът на членове 94 и 95 се разменя. Член 94 се преномерира на 95, а член 95 се преномерира на 94.

81) Член 95, преномериран на 94, се изменя, както следва:

а) в началото на параграф 1 думите "Чрез дерогация от член 94 и" се заличават;

б) в началото на параграф 4 частта от изречение "Ако след приемането от Съвета или от Комисията на дадена мярка за хармонизиране ..." се заменя с "Ако след приемане от Европейския парламент и Съвета, от Съвета или от Комисията, на мярка за хармонизиране ...";

в) в началото на параграф 5 частта от изречение "Освен това, без да се накърняват разпоредбите на параграф 4, ако след приемането от Съвета на мярка за хармонизиране..." се заменя с "Освен това, без да се засягат разпоредбите на параграф 4, ако след приемането от Европейския парламент и Съвета, от Съвета или от Комисията, на мярка за хармонизиране ...";

г) в параграф 10 думите "процедура на контрол от Общността" се заменят със следното: "процедура на контрол от Съюза".

82) В началото на член 94, преномериран на 95, се добавят думите "Без да се засягат разпоредбите на член 94 ...".

83) В член 96, втора алинея, първото изречение думите "Съветът, по предложение на Комисията, издава" се заменят с "Европейският парламент и Съветът, като действат в съответствие с обикновената законодателна процедура, приемат...". Второто изречение се заменя с "Могат да се приемат всички други необходими мерки, предвидени от Договорите.".

ИНТЕЛЕКТУАЛНА СОБСТВЕНОСТ

84) Създава се следният нов член 97а, като последен член на дял VI:

"Член 97а

В рамките на установяването или функционирането на вътрешния пазар Европейският парламент и Съветът, като действат в съответствие с обикновената законодателна процедура, установяват мерки за създаване на европейски права на интелектуална собственост с цел гарантиране на единна защита на правата върху интелектуалната собственост в Съюза, и за въвеждане на централизирани режими за издаване на разрешения, координация и контрол на равнището на Съюза.

Съветът, в съответствие със специална законодателна процедура, установява чрез регламенти езиковите режими на европейските права на интелектуална собственост. Съветът действа с единодушие след консултация с Европейския парламент."

ИКОНОМИЧЕСКА И ПАРИЧНА ПОЛИТИКА

85) Създава се член 97б, като първи член на дял VII с текста на член 4; той се изменя, както следва:

а) в параграф 1 се заличават думите "и съгласно сроковете", като глаголът съответно се съгласува;

б) в параграф 2 частта от изречение "Едновременно с гореизложеното, при условията и съгласно сроковете и процедурите, предвидени с настоящия договор, тези дейности включват неотменимо фиксиране на обменните курсове, което води до въвеждането на единна валута, екюто, до..." се заменя с "Едновременно с гореизложеното, при условията и съгласно процедурите, предвидени от Договорите, тази дейност включва единна парична единица, еврото, както и...".

86) Член 99 се изменя, както следва:

а) в параграф 4 първото изречение на първата алинея се заменя със следните две изречения:

"Когато се установи, в рамките на процедурата, посочена в параграф 3, че икономическите политики на дадена държава-членка не са съобразени с общите насоки, посочени в параграф 2, или че могат да нарушат правилното функциониране на икономическия и паричен съюз, Комисията може да отправи предупреждение до съответната държава-членка. Съветът, по препоръка на Комисията, може да отправи необходимите препоръки до съответната държава-членка.";

б) втората алинея на параграф 4 става параграф 5, а параграф 5 се преномерира на параграф 6;

в) в параграф 4 се създават следните две нови алинеи:

"Съгласно разпоредбите на настоящия параграф Съветът действа, без да взема предвид вота на члена на Съвета, представляващ съответната държава-членка.

Квалифицираното мнозинство на останалите членове на Съвета се определя в съответствие с член 205, параграф 3, буква а)."

г) в параграф 5, преномериран на 6 частта от изречение "Съветът, като действа в съответствие с процедурата по член 252, може да приеме подробни правила за ..." се заменя със следното: "Европейският парламент и Съветът, като действат чрез регламенти, в съответствие с обикновената законодателна процедура, могат да приемат реда и условията за ...", а думите "от настоящия член" се заличават.

ЗАТРУДНЕНИЯ ПРИ СНАБДЯВАНЕТО С ОПРЕДЕЛЕНИ ПРОДУКТИ (ЕНЕРГИЯ)

87) В член 100 параграф 1 се заменя със следния текст:

"1. Без да се засягат останалите процедури, предвидени в Договорите, Съветът, по предложение на Комисията, може да вземе решение, в дух на солидарност между държавите-членки, относно мерките, съобразени с икономическата ситуация, и по-конкретно ако възникнат сериозни затруднения при снабдяването с определени продукти, а именно в областта на енергетиката.".

ДРУГИ РАЗПОРЕДБИ — ИКОНОМИЧЕСКА И ПАРИЧНА ПОЛИТИКА

88) В член 102 параграф 2 се заличава, а параграф 1 остава без номер.

89) В член 103 параграф 2 се заменя със следния текст:

"2. Съветът, по предложение на Комисията и след консултация с Европейския парламент, може при необходимост да уточни определенията за прилагане на забраните, посочени в членове 101 и 102, както и в настоящия член.".

ПРОЦЕДУРА ПРИ ПРЕКОМЕРЕН ДЕФИЦИТ

90) Член 104 се изменя, както следва:

а) параграф 5 се заменя със следния текст:

"5. Ако Комисията счита, че в държава-членка съществува или може да възникне прекомерен дефицит, тя изпраща становище до съответната държава-членка и информира за това Съвета.";

б) в параграф 6 думата "препоръка" се заменя с думата "предложение";

в) в параграф 7 първото изречение се заменя със следния текст: "Когато Съветът, в съответствие с параграф 6, реши, че е налице прекомерен дефицит, той приема, без ненужно отлагане и по препоръка на Комисията, препоръките, които отправя до съответната държава-членка, за да сложи тя край на тази ситуация в определен срок.";

г) това изменение не се отнася за българския текст;

д) в параграф 12, първо изречение, в началото, думата "решения" се заменя с "решения или препоръки";

е) параграф 13 се заменя със следния текст:

"13. Когато Съветът взема решения или препоръки по параграфи 8, 9, 11 и 12, той се произнася по препоръка на Комисията.

Когато Съветът приема мерките, посочени в параграфи 6—9, 11 и 12, той действа, без да взема предвид вота на члена на Съвета, представляващ съответната държава-членка.

Квалифицираното мнозинство от останалите членове на Съвета се определя в съответствие с член 205, параграф 3, буква а).";

ж) в параграф 14, трета алинея, думите "преди 1 януари 1994 г." се заличават.

ПАРИЧНА ПОЛИТИКА

91) Член 105 се изменя, както следва:

а) в параграф 1, първо изречение, абревиатурата "ЕСЦБ" се заменя със следното: "Европейска система на централните банки, наричана по-долу "ЕСЦБ",";

б) в параграф 2, второ тире, позоваването на член 111 се заменя с позоваване на член 188 О;

в) текстът на параграф 6 се заменя със следния текст:

"6. Съветът, като действа чрез регламенти, в съответствие със специална законодателна процедура, с единодушие и след консултация с Европейския парламент и Европейската централна банка, може да възложи на Европейската централна банка специфични задачи по политиките, свързани с надзора за благоразумие на кредитните институции и на други финансови институции, с изключение на застрахователните предприятия."

92) Член 106 се изменя, както следва:

а) в параграф 1, първо изречение, думата "евро" се добавя преди "... банкноти ...";

б) в параграф 2, първо изречение, думата "евро" се добавя преди "... монети ..."; в началото на второто изречение думите "Съветът може, като действа в съответствие с процедурата по член 252 и след като се консултира с ЕЦБ,..." се заменят със следния текст: "Съветът, по предложение на Комисията и след консултация с Европейския парламент и Европейската централна банка, може...".

93) Член 107 се изменя, както следва:

а) параграфи 1 и 2 се заличават, а параграфи 3, 4, 5 и 6 се преномерират съответно на 1, 2, 3 и 4;

б) в параграф 4, преномериран на 2, думите "Уставът на ЕСЦБ" се заменят със следната част от изречение: "Уставът на Европейската система на централните банки и на Европейската централна банка, наричан по-нататък "Устава на ЕСЦБ и на ЕЦБ" ...";

в) текстът на параграф 5, преномериран на 3, се заменя със следния текст:

"3. Членове 5.1, 5.2, 5.3, 17, 18, 19.1, 22, 23, 24, 26, 32.2, 32.3, 32.4, 32.6, 33.1, буква а) и 36 от Устава на ЕСЦБ и на ЕЦБ могат да бъдат изменяни от Европейския парламент и от Съвета, като действат в съответствие с обикновената законодателна процедура. Те действат или по препоръка на Европейската централна банка и след консултация с Комисията, или по предложение на Комисията и след консултация с Европейската централна банка.".

94) В член 109 частта от изречение "..., най-късно до датата на създаване на ЕСЦБ ..." се заличава.

95) В член 110 първите четири алинеи от параграф 2 се заличават.

МЕРКИ ОТНОСНО ИЗПОЛЗВАНЕТО НА ЕВРОТО

96) Параграфи 1—3 и 5 от член 111 стават съответно параграфи 1—4 от член 188 О; те се изменят съгласно посоченото в точка 174) по-долу. Текстът на параграф 4 става параграф 1 от член 115 В; той се изменя съгласно посоченото в точка 100) по-долу.

97) Създава се член 111а:

"Член 111а

Без да се засягат правомощията, предоставени на Европейската централна банка, Европейският парламент и Съветът, като действат в съответствие с обикновената законодателна процедура, определят необходимите мерки относно използването на еврото като единна парична единица. Тези мерки се приемат след консултация с Европейската централна банка.".

ИНСТИТУЦИОНАЛНИ РАЗПОРЕДБИ (ИПС)

98) Текстът на член 112 става член 245б и се изменя съгласно посоченото в точка 228). Текстът на член 113 става член 245в.

99) Член 114 изменя, както следва:

а) в параграф 1, първа алинея, думите "Паричен комитет, който има съвещателни функции" се заменят с "Икономически и финансов комитет";

б) в параграф 1 втората и третата алинея се заличават;

в) в параграф 2 първата алинея се заличава; в третото тире позоваването на член 99, параграфи 2, 3, 4 и 5 се заменя с позоваване на член 99, параграф 2, 3, 4 и 6, а позоваванията на член 122, параграф 2 и на член 123, параграфи 4 и 5 се заменят с позоваване на член 117а, параграфи 2 и 3;

г) в параграф 4 позоваването на членове 122 и 123 се заменя с позоваване на член 116а.

СПЕЦИФИЧНИ РАЗПОРЕДБИ ЗА ДЪРЖАВИТЕ-ЧЛЕНКИ, ЧИЯТО ПАРИЧНА ЕДИНИЦА Е ЕВРОТО

100) Създават се следната нова глава 3а и нови членове 115 А, 115 Б и 115 В:

"ГЛАВА 3a

СПЕЦИФИЧНИ РАЗПОРЕДБИ ЗА ДЪРЖАВИТЕ-ЧЛЕНКИ, ЧИЯТО ПАРИЧНА ЕДИНИЦА Е ЕВРОТО

Член 115 А

1. За да допринесе за правилното функциониране на икономическия и паричен съюз и съгласно съответните разпоредби на Договорите, Съветът, в съответствие с подходящата процедура измежду посочените в членове 99 и 104, с изключение на процедурата, предвидена в член 104, параграф 14, приема мерки, отнасящи се до държавите-членки, чиято парична единица е еврото, с цел:

а) да се засилят координацията и наблюдението на тяхната бюджетна дисциплина;

б) да се разработят отнасящи се за тях насоки на икономическа политика, като се внимава те да бъдат съвместими с насоките, приети за Съюза като цяло, и да се осигури съответното наблюдение.

2. Единствено членовете на Съвета, представляващи държавите-членки, чиято парична единица е еврото, участват в гласуването на мерките, посочени в параграф 1.

Квалифицираното мнозинство от споменатите членове се определя в съответствие с член 205, параграф 3, буква а).

Член 115 Б

Условията и редът за провеждане на заседанията на министрите на държавите-членки, чиято парична единица е еврото, са определени в Протокола за Еврогрупата.

Член 115 В

1. С цел да гарантира мястото на еврото в международната парична система, Съветът, по предложение на Комисията, приема решение за установяване на общите позиции по въпросите, представляващи особен интерес за икономическия и паричен съюз в рамките на компетентните международни финансови институции и конференции. Съветът действа след консултация с Европейската централна банка.

2. Съветът може, по предложение на Комисията, да приема подходящи мерки за осигуряване на единно представителство в международните финансови институции и конференции. Съветът действа след консултация с Европейската централна банка.

3. Единствено членовете на Съвета, представляващи държавите-членки, чиято парична единица е еврото, участват в гласуването на мерките, посочени в параграфи 1 и 2.

Квалифицираното мнозинство от споменатите членове се определя в съответствие с член 205, параграф 3, буква а)."

ПРЕХОДНИ РАЗПОРЕДБИ ЗА ДЪРЖАВИТЕ-ЧЛЕНКИ С ДЕРОГАЦИЯ

101) Създава се член 116а:

"Член 116а

1. Държавите-членки, за които Съветът не е решил, че отговарят на необходимите условия за приемане на еврото, са наричани по-нататък "държави-членки с дерогация".

2. Спрямо държавите-членки с дерогация, не се прилагат следните разпоредби на Договорите:

а) приемане на частите от общите насоки на икономическите политики, отнасящи се като цяло до еврозоната (член 99, параграф 2);

б) принудителни мерки за преодоляване на прекомерните дефицити (член 104, параграфи 9 и 11);

в) цели и задачи на ЕСЦБ (член 105, параграфи 1, 2, 3 и 5);

г) емитиране на еврото (член 106);

д) актове на Европейската централна банка (член 110);

е) мерки относно използването на еврото (член 111а);

ж) парични споразумения и други мерки, свързани с политиката по определянето на обменните курсове (член 188 О);

з) определяне на членовете на Изпълнителния съвет на Европейската централна банка (член 245б, параграф 2);

и) решения за определяне на общите позиции по въпроси от особено значение за икономическия и паричен съюз в рамките на компетентните международни финансови институции и конференции (член 115 В, параграф 1);

й) мерки за осигуряване на единно представителство в международните финансови институции и конференции (член 115 В, параграф 2).

Следователно в членовете, посочени в букви а)—й), понятието "държави-членки" означава държави-членки, чиято парична единица е еврото.

3. Държавите-членки с дерогация, и техните национални централни банки нямат правата и задълженията в рамките на ЕСЦБ, в съответствие с глава IX от Устава на ЕСЦБ и на ЕЦБ.

4. Правото на глас на членовете на Съвета, представляващи държавите-членки с дерогация, се спира при приемането от Съвета на мерките, посочени в членовете, изброени в параграф 2, както и в следните случаи:

а) препоръки, отправени до държавите-членки, чиято парична единица е еврото, в рамките на многостранното наблюдение, включително по стабилизационните програми и предупрежденията (член 99, параграф 4);

б) мерки, свързани с прекомерния дефицит за държавите-членки, чиято парична единица е еврото (член 104, параграфи 6, 7, 8, 12 и 13).

Квалифицираното мнозинство от останалите членове на Съвета се определя в съответствие с член 205, параграф 3, буква а).".

102) Член 117 се отменя, с изключение на първите пет тирета на неговия параграф 2, които стават първите пет тирета на член 118а, параграф 2; те се изменят съгласно посоченото в точка 103) по-долу. Създава се член 117а, както следва:

а) неговият параграф 1 включва текста на член 121, параграф 1 със следните изменения:

i) в целия параграф думата "ЕПИ" се заменя с думите "Европейската централна банка";

ii) в началото на първа алинея се добавя следната част от изречение: "Поне веднъж на всеки две години, или по искане на държава-членка с дерогация, ...";

iii) в първа алинея, първо изречение, думите "... постигнатия напредък по изпълнението от страна на държавите-членки на техните задължения ..." се заменят с думите "... напредъка, постигнат от държавите-членки с дерогация, в изпълнение на техните задължения ...";

iv) в първа алинея, второ изречение, думите "... на държавите-членки ..." се заменят с думите "... на всяка от тези държави-членки ...", а думите "от настоящия договор" се заличават;

v) в първа алинея, трето тире, изменението относно "механизма на обменните курсове ..." не се отнася за българския текст, а думите "...спрямо националната валута на която и да е от останалите държави-членки;" се заменят със "... спрямо еврото;";

vi) в първа алинея, четвърто тире, думите "... държавата-членка ..." се заменят с "държавата-членка с дерогация ...", а думите "... в Механизма на обменните курсове на Европейската парична система ..." се заменят с думите "... в механизма на обменните курсове ...";

vii) във втората алинея думите "развитието на екюто," се заличават;

б) неговият параграф 2 включва текста на член 122, параграф 2, второто изречение със следните изменения:

i) в края на текста думите "по член 121, параграф 1" се заменят с ", определени в параграф 1";

ii) добавят се следните нови втора и трета алинея:

"Съветът действа след като получи препоръка, отправена от квалифицирано мнозинство от онези от членовете му, представляващи държавите-членки, чиято парична единица е еврото. Тези членове действат в срок от шест месеца, считано от получаването от Съвета на предложението на Комисията.

Квалифицираното мнозинство на членовете, посочени във втората алинея, се определя в съответствие с член 205, параграф 3, буква а).";

в) неговият параграф 3 включва текста на член 123, параграф 5 със следните изменения:

i) в началото на параграфа частта от изречение "Ако се реши, по процедурата по член 122, параграф 2, да се отмени дерогация, ..." се заменя с думите "Ако се реши, съгласно процедурата, предвидена в параграф 2, да се прекрати дерогация, ...";

ii) думите "приема курса ..." се заменят с "неотменимо фиксира курса ...".

103) Член 118 се отменя. Създава се член 118а, както следва:

а) неговият параграф 1 включва текста на член 123, параграф 3; думите "от настоящия договор" се заличават;

б) неговия параграф 2 включва текста на първите пет тирета от параграф 2 от член 117; петте тирета се изменят, както е посочено по-долу, и се предхождат от следното уводно изречение:

"Ако и докато съществуват държави-членки с дерогация, Европейската централна банка по отношение на тези държави-членки:"

i) в третото тире думите "Европейската парична система" се заменят с "механизма на обменните курсове";

ii) петото тире се заменя със следния текст:

- "— изпълнява предишните функции на Европейския фонд за валутно сътрудничество, които впоследствие бяха поети от Европейския паричен институт.";

104) Създава се член 118б с текста на член 124, параграф 1; той се изменя, както следва:

а) частта от изречение "До началото на третия етап, всяка държава-членка третира ..." се заменя с "Всяка държава-членка с дерогация, разглежда ...";

б) частта от изречение "... на Европейската парична система (ЕПС) и развитието на екюто, и зачитат съществуващите правомощия в тази област." се заменя с "... на механизма на обменните курсове.".

105) Член 119 се изменя, както следва:

а) в параграф 1 думите "с дерогация" се добавят съответно след "дадена държава-членка" в първата алинея и "държава-членка" във втората алинея, като думата "прогресивното" в първата алинея се заличава;

б) в параграф 2, буква а), думите "с дерогация" се добавят след "държавите-членки", а в буква б) думите "държавата-членка" се заменят с "държавата-членка с дерогация, която изпитва затруднения, ...";

в) в параграф 3 думите "Комисията разрешава на държавата-членка, която изпитва затруднения, ..." се заменят с думите "Комисията разрешава на държавата-членка с дерогация, която изпитва затруднения, ...";

г) параграф 4 се заличава.

106) Член 120 се изменя, както следва:

а) в параграф 1 думите "съответната държава-членка може" се заменят с "държава-членка с дерогация, може, ...";

б) в параграф 3 думата "становище" се заменя с думата "препоръка", а останалата част от изменението не се отнася за българския текст;

в) параграф 4 се заличава.

107) В член 121 параграф 1 става параграф 1 от член 117а; той се изменя съгласно посоченото в точка 102) по-горе. Останалата част от член 121 се отменя.

108) В член 122 второто изречение от параграф 2 става първа алинея от член 117а, параграф 2; то се изменя съгласно посоченото в точка 102) по-горе. Останалата част от член 122 се отменя.

109) В член 123, параграф 3 става параграф 1 от член 118а, а параграф 5 става параграф 3 от член 117а; те се изменят съгласно посоченото по-горе, съответно в точка 103) и точка 102). Останалата част от член 123 се отменя.

110) В член 124, параграф 1 става нов член 118б; той се изменя съгласно посоченото в точка 104) по-горе. Останалата част от член 124 се отменя.

ЗАЕТОСТ

111) В член 125 думите "и в член 2 от настоящия договор" се заличават.

ПРЕМЕСТЕНИ ДЯЛОВЕ

112) Дял IX, озаглавен "ОБЩА ТЪРГОВСКА ПОЛИТИКА", и членове 131 и 133 стават съответно дял II на пета част относно външната дейност на Съюза и членове 188 Б и 188 В. Член 131 се изменя съгласно посоченото в точка 157) по-долу, а член 133 се заменя с член 188 В.

Членове 132 и 134 се отменят.

113) Дял X, озаглавен "МИТНИЧЕСКО СЪТРУДНИЧЕСТВО", и член 135 стават съответно глава 1a на дял Iа, озаглавен "СВОБОДНО ДВИЖЕНИЕ НА СТОКИ", и член 27а, съгласно посоченото в точка 45) по-горе.

СОЦИАЛНА ПОЛИТИКА

114) Дял XI "СОЦИАЛНА ПОЛИТИКА, ОБРАЗОВАНИЕ, ПРОФЕСИОНАЛНО ОБУЧЕНИЕ И МЛАДЕЖ" се преномерира на IХ и заглавието му се заменя със следното: "СОЦИАЛНА ПОЛИТИКА"; заглавието "Глава 1 — Социални разпоредби" се заличава.

115) Добавя се следният нов член 136a.

"Член 136a

Европейският съюз признава и насърчава ролята на социалните партньори на равнището на Съюза, като отчита многообразието на националните системи. Той улеснява диалога между тях при зачитане на тяхната автономност.

Тристранната социална среща на високо равнище за растеж и заетост допринася за социалния диалог."

116) Член 137 се изменя, както следва:

а) в параграф 2, в уводните думи на първата алинея, думата "Съветът:" се заменя с "Европейският парламент и Съветът:", като глаголите съответно се съгласуват; първото изречение на втората алинея се разделя на две алинеи, които гласят, както следва:

"Европейският парламент и Съветът действат в съответствие с обикновената законодателна процедура след консултация с Икономическия и социален комитет и Комитета на регионите.

В областите, посочени в параграф 1, букви в), г), е) и ж) , Съветът действа в съответствие със специална законодателна процедура, с единодушие, след консултация с Европейския парламент и посочените комитети."

Второто изречение от втората алинея става последна алинея, а думите "от настоящия член" се заличават;

б) в параграф 3, първа алинея, в края се добавя следната част от изречение "... или, при необходимост, изпълнението на решение на Съвета, прието съгласно член 139."; във втората алинея думите "директивата следва да бъде транспонирана в съответствие с член 249" се заменят с "директивата или решението трябва да бъдат транспонирани или изпълнени", а в края на алинеята се добавят думите "... или това решение".

117) В член 138, параграф 4, първо изречение, думите "При тази консултация ..." се заменят с "По време на консултациите по параграфи 2 и 3 ...", а във второто изречение думите "Продължителността на процедурата" се заменят с "Продължителността на този процес".

118) В член 139, параграф 2 се изменя, както следва:

а) в първа алинея, в края се добавя следното изречение: "Информира се Европейският парламент.";

б) във втора алинея началото на първото изречение "Съветът взема решение с квалифицирано мнозинство, освен когато съответният договор ..." се заменя със следното: "Съветът действа с единодушие, когато договорът ...", а последното изречение се заличава.

119) В член 140, втора алинея, в края се добавя следната част от изречение: "..., по-конкретно с инициативи с оглед установяване на насоки и показатели, организиране на обмен на най-добри практики и подготовка на необходимите елементи за периодично наблюдение и оценка. Европейският парламент получава изчерпателна информация за това."

120) В член 143 втората алинея се заличава.

ЕВРОПЕЙСКИ СОЦИАЛЕН ФОНД

121) Глава 2 се преномерира на "ДЯЛ X".

122) В член 148 думите "решенията по прилагане, отнасящи се" се заменят с думите "регламентите за прилагане, отнасящи се".

ОБРАЗОВАНИЕ, ПРОФЕСИОНАЛНО ОБУЧЕНИЕ, МЛАДЕЖ И СПОРТ

123) Глава 3 се преномерира на "ДЯЛ ХI", а думите "И МЛАДЕЖ" в края на заглавието се заменят с ", МЛАДЕЖ И СПОРТ".

124) Член 149 се изменя, както следва:

а) в параграф 1 се добавя следната алинея:

"Съюзът допринася за насърчаването на ролята на спорта в европейския живот, като отчита в същото време спецификите му, структурите, основаващи се на доброволното участие, както и неговата социална и възпитателна функция.";

б) в параграф 2, пето тире, в края се добавят думите "... и насърчаване на участието на младите хора в демократичния живот на Европа." следното тире се добавя като последно тире:

- "— развиване на европейското измерение в спорта чрез насърчаване на равнопоставеността и принципа на откритост в спортните състезания и сътрудничеството между организациите, отговарящи за спорта, както и чрез закрила на физическата и морална неприкосновеност на спортистите, по-специално на най-младите сред тях.";

в) в параграф 3 думите "в областта на обучението" се заменят с "в областта на образованието и спорта";

г) в параграф 4 думата "Съветът" се заличава, като първото тире започва с думите "Европейският парламент и Съветът, като действат...", а думата "приемат" се добавя преди "поощрителни мерки"; второто тире започва с думите "Съветът приема ...".

125) В член 150, параграф 4, в края се добавя следната част от изречение: "и Съветът, по предложение на Комисията, приема препоръки".

КУЛТУРА

126) В член 151 параграф 5 се изменя, както следва:

а) в уводното изречение се заличава думата "Съветът";

б) в първото тире, първото изречение започва с думите "Европейският парламент и Съветът, ...", думата "приемат" се добавя преди "поощрителни мерки", а второто изречение се заличава;

в) във второто тире, думите "с единодушие," се заличават, като тирето започва с думите "Съветът приема...".

ОБЩЕСТВЕНО ЗДРАВЕ

127) Член 152 се изменя, както следва:

а) в параграф 1, втора алинея, думата "човешкото" се заменя с "физическото и психичното", а в края на същата алинея се добавя следната част от изречение: ",както и наблюдението на сериозните трансгранични здравни заплахи, ранното оповестяване в случай на такива заплахи и борбата с тях.";

б) в параграф 2, първа алинея, в края се добавя следното изречение: "Тя насърчава, по-специално, сътрудничеството между държавите-членки с цел подобряване на взаимното допълване на здравните им услуги в граничните райони.";

в) в параграф 2, втора алинея, в края се добавя следният текст: "... по-конкретно инициативи за установяване на насоки и показатели, организиране на обмен на най-добри практики и подготовка на елементите, необходими за периодично наблюдение и оценка. Европейският парламент получава изчерпателна информация за това.";

г) параграф 4 се изменя, както следва:

i) в първа алинея, в уводното изречение, в началото се добавя следната част от изречение: "Чрез дерогация от член 2 А, параграф 5 и член 2 Д, буква a), и съгласно член 2 В, параграф 2, буква к), ...", като в края се добавят следните думи: "... с цел преодоляване на общите проблеми на безопасността:";

ii) в буква б) се заличават думите "чрез дерогация от член 37 ...";

iii) създава се следната нова буква в):

"в) мерки за определяне на високи стандарти за качество и безопасност на медицинските продукти и изделия."

iv) съществуващата буква в) се преномерира на параграф 5 и се заменя със следния текст:

"5. Европейският парламент и Съветът, в съответствие с обикновената законодателна процедура и след консултация с Икономическия и социален комитет и с Комитета на регионите, могат освен това да приемат насърчителни мерки с цел опазване и подобряване на човешкото здраве, и по-специално за борба с тежките трансгранични проблеми, както и мерки за наблюдение на сериозните трансгранични здравни заплахи, ранното оповестяване в случай на такива заплахи и борбата с тях, както и мерки, които имат за непосредствена цел опазването на общественото здраве по отношение на употребата на тютюн и злоупотребата с алкохол, като се изключва всякакво хармонизиране на законовите и подзаконовите разпоредби на държавите-членки.";

д) втората алинея от съществуващия параграф 4 става параграф 6, а параграф 5, преномериран на 7, се заменя със следния текст:

"7. Действията на Съюза са съобразени изцяло с отговорностите на държавите-членки що се отнася до определянето на тяхната здравна политика, както и в организирането и предоставянето на здравни услуги и медицински грижи. Отговорностите на държавите-членки включват управлението на здравните услуги и медицинските грижи, както и разпределянето на ресурсите, които са им предоставени. Мерките, посочени в параграф 4, буква a), не засягат националните разпоредби относно донорството на органи и на кръв, нито тяхното използване за медицински цели."

ЗАЩИТА НА ПОТРЕБИТЕЛИТЕ

128) В член 153, параграф 2 става член 6а, а параграфи 3, 4 и 5 се преномерират съответно на 2, 3 и 4.

ПРОМИШЛЕНОСТ

129) Член 157 се изменя, както следва:

а) в параграф 2, в края се добавя следният текст: "..., по-конкретно инициативи за установяване на насоки и показатели, организиране на обмен на най-добри практики и подготовка на елементите, необходими за периодично наблюдение и оценка. Европейският парламент получава изчерпателна информация за това.";

б) в параграф 3, първа алинея, в края на второто изречение се добавя следната част от изречение: "..., като се изключва всякакво хармонизиране на законовите и подзаконовите разпоредби на държавите-членки.".

ИКОНОМИЧЕСКО, СОЦИАЛНО И ТЕРИТОРИАЛНО ЕДИНСТВО

130) Заглавието на дял ХVII се заменя с: "ИКОНОМИЧЕСКО, СОЦИАЛНО И ТЕРИТОРИАЛНО СБЛИЖАВАНЕ".

131) Член 158 се изменя, както следва:

а) в първата алинея думите "икономическо и социално сближаване" се заменят с думите "икономическо, социално и териториално сближаване";

б) във втората алинея думите "или острови", както и думите "включително селските райони" се заличават;

в) добавя се следната нова алинея:

"Измежду тези региони, специално внимание се обръща на селските райони, на районите, засегнати от индустриалния преход, както и на регионите, които са засегнати от сериозни и постоянни неблагоприятни природни или демографски условия, като най-северните региони с много ниска гъстота на населението и островните, трансграничните и планинските региони."

132) В член 159, втора алинея, думите "икономическото и социално сближаване" се заменят с думите "икономическото, социално и териториално сближаване";

133) Член 161 се изменя, както следва:

а) в първа алинея, първо изречение, думите в началото "Без да се засяга член 162, Съветът, с единодушие, по предложение на Комисията, след като получи официалното съгласие на Европейския парламент и се консултира с..." се заменят с "Без да се засягат разпоредбите на член 162, Европейският парламент и Съветът, като действат чрез регламенти, в съответствие с обикновената законодателна процедура, и след консултация с ...", а глаголът, който следва се поставя в множествено число. Във второто изречение думите "Съветът," и "като действа" се заличават и изречението се адаптира в граматично отношение;

б) във втората алинея, думите "от Съвета" се заличават;

в) третата алинея се заличава.

134) В член 162, първа алинея, думите "Решенията по прилагане" се заменят с думите "Регламентите за прилагане", като глаголът съответно се съгласува.

НАУЧНИ ИЗСЛЕДВАНИЯ И ТЕХНОЛОГИЧНО РАЗВИТИЕ

135) В заглавието на дял ХVIII се добавят думите "И КОСМИЧЕСКО ПРОСТРАНСТВО".

136) Член 163 се изменя, както следва:

а) параграф 1 се заменя със следния текст:

"1. Съюзът има за цел да укрепва своите научни и технологични основи чрез създаването на европейско изследователско пространство, в което изследователите, научните познания и технологиите се движат свободно, и да насърчава развитието на конкурентоспособността си, включително тази на своята промишленост, както и да насърчава научноизследователските дейности, смятани за необходими по силата на други глави от Договорите.";

б) в параграф 2 частта от изречение "... като има за цел най-вече да осигури възможност на предприятията да използват изцяло потенциала на вътрешния пазар, ..." се заменя с "... като има за цел по-специално да позволи на изследователите да си сътрудничат свободно отвъд границите, а на предприятията да използват пълноценно възможностите на вътрешния пазар, ...".

137) В член 165, параграф 2, в края се добавя следният текст: "..., по-конкретно инициативи за установяване на насоки и показатели, организиране на обмен на най-добри практики и подготовка на елементите, необходими за периодично наблюдение и оценка. Европейският парламент получава изчерпателна информация за това."

138) Член 166 се изменя, както следва:

а) в параграф 4 думите "Съветът, с квалифицирано мнозинство, по предложение на Комисията" се заменят със "Съветът, като действа в съответствие със специална законодателна процедура";

б) създава се следният нов параграф 5:

"5. Като допълнение към действията, предвидени в многогодишната рамкова програма, Европейският парламент и Съветът, като действат в съответствие с обикновената законодателна процедура и след консултация с Икономическия и социален комитет, установяват мерките, необходими за създаването на европейското изследователско пространство.".

139) В член 167 думата "Съветът" се заменя с думата "Съюзът".

140) В член 168, втора алинея, думата "Съветът" се заменя с думата "Съюзът".

141) В член 170, втора алинея, последната част от изречение "..., които подлежат на договаряне и се сключват в съответствие с член 300" се заличава.

КОСМИЧЕСКО ПРОСТРАНСТВО

142) Създава се следният нов член 172a:

"Член 172a

1. С оглед подпомагането на научния и техническия прогрес, на промишлената конкурентоспособност и на изпълнението на своите политики, Съюзът разработва европейска космическа политика. За тази цел той може да насърчава съвместни инициативи, да подкрепя научните изследвания и технологичното развитие и да координира усилията, необходими за проучването и използването на космическото пространство.

2. За да допринесат за постигането на целите, посочени в параграф 1, Европейският парламент и Съветът, като действат в съответствие с обикновената законодателна процедура, установяват необходимите мерки, които могат да бъдат под формата на европейска космическа програма, като се изключва всякакво хармонизиране на законовите и подзаконовите разпоредби на държавите-членки.

3. Съюзът установява всички подходящи връзки с Европейската космическа агенция.

4. Настоящият член не засяга останалите разпоредби на настоящия дял."

ОКОЛНА СРЕДА (ИЗМЕНЕНИЕ НА КЛИМАТА)

143) Член 174 се изменя, както следва:

а) в параграф 1 четвъртото тире се заменя със следния текст:

- "— насърчаване, на международно равнище, на мерки за справяне с регионални или световни проблеми на околната среда, и по-специално борбата с изменението на климата.".

б) в параграф 2, втора алинея, думите "процедура на контрол от страна на Общността" се заменят със следното: "процедура на контрол от страна на Съюза".

в) в параграф 4, първа алинея, последната част от изречението "..., които се договарят и сключват в съответствие с член 300" се заличава.

144) Член 175 се изменя, както следва:

а) в параграф 2 втората алинея се заменя със следния текст:

"Съветът, като действа с единодушие, по предложение на Комисията и след консултация с Европейския парламент, Икономическия и социален комитет и Комитета на регионите, може да позволи прилагането на обикновената законодателна процедура в областите, посочени в първата алинея.";

б) в параграф 3, първа алинея, думите "В други области..." се заличават, а втората алинея се заменя със следния текст:

"Мерките, необходими за изпълнението на тези програми, се приемат съгласно условията, предвидени в параграф 1 или в параграф 2, в зависимост от случая.";

в) в параграф 4 думите "... някои мерки, предприемани от Общността, ..." се заменят със следното: "... някои мерки, приети от Съюза, ...".

г) в параграф 5 думите "Съветът в акта за приемането на тази мярка включва подходящи разпоредби ..." се заменят с "тази мярка предвижда разпоредби ...".

ПРЕМЕСТЕНИ ДЯЛОВЕ

145) Дял XX, озаглавен "СЪТРУДНИЧЕСТВО ЗА РАЗВИТИЕ", членове 177, 179, 180 и 181 стават съответно глава 1 от дял III на пета част относно външната дейност на Съюза и членове 188 Г—188 Ж; тези членове се изменят съгласно посоченото в точки 161)—164) по-долу. Член 178 се отменя.

146) Дял XXI, озаглавен "ИКОНОМИЧЕСКО, ФИНАНСОВО И ТЕХНИЧЕСКО СЪТРУДНИЧЕСТВО С ТРЕТИ СТРАНИ" и член 181 А стават съответно глава 2 от дял III на пета част относно външната дейност на Съюза и нов член 188 З; този член се изменя съгласно посоченото в точка 166) по-долу.

ЕНЕРГЕТИКА

147) Дял XX се заменя със следния нов дял и нов член 176 А:

"ДЯЛ XХ

ЕНЕРГЕТИКА

Член 176 А

1. В рамките на установяването или функционирането на вътрешния пазар и предвид необходимостта от опазване и подобряване на околната среда, политиката на Съюза в областта на енергетиката има за цел, в дух на солидарност между държавите-членки:

а) да осигури функционирането на енергийния пазар;

б) да обезпечи сигурността на енергийните доставки в Съюза;

в) да насърчава енергийната ефективност и спестяването на енергия, както и разработването на нови и възобновяеми енергийни източници; и

г) да подпомага взаимната свързаност на енергийните мрежи.

2. Без да се засяга прилагането на други разпоредби на Договорите, Европейският парламент и Съветът, като действат в съответствие с обикновената законодателна процедура, установяват необходимите мерки за постигане на целите, посочени в параграф 1. Тези мерки се приемат след консултация с Икономическия и социален комитет и с Комитета на регионите.

Те не засягат правото на дадена държава-членка да определя условията за използване на енергийните си ресурси, да избира между различни енергийни източници и да определя общата структура на енергийното си снабдяване, без да се засягат разпоредбите на член 175, параграф 2, буква в).

3. Чрез дерогация от параграф 2 Съветът, като действа в съответствие със специална законодателна процедура, с единодушие и след консултация с Европейския парламент, установява посочените в параграф 2 мерки, когато те са предимно с фискален характер.".

ТУРИЗЪМ

148) Дял XXI се заменя със следния нов дял и нов член 176 Б:

"ДЯЛ ХХI

ТУРИЗЪМ

Член 176 Б

1. Съюзът допълва действията на държавите-членки в сектора на туризма, по-специално чрез насърчаване на конкурентоспособността на предприятията в Съюза в този сектор.

За тази цел дейността на Съюза е насочена към:

а) насърчаване на създаването на благоприятна среда за развитието на предприятията в този сектор;

б) насърчаване на сътрудничеството между държавите-членки, по-специално чрез обмен на добри практики.

2. Европейският парламент и Съветът, като действат в съответствие с обикновената законодателна процедура, установяват специфични мерки за допълване на действията, предприети в държавите-членки за постигане на целите, посочени в настоящия член, като се изключва всякакво хармонизиране на законовите и подзаконовите разпоредби на държавите-членки."

ГРАЖДАНСКА ЗАЩИТА

149)